Päiväkodeissa virukset leviävät nopeasti kosketustartuntoina.

Päiväkodeissa virukset leviävät nopeasti kosketustartuntoina. Juha Virranniemi/Yle

Lääkärin mukaan lapset viedään usein liian aikaisin takaisin päiväkotiin. Harva vanhempi voi hoitaa sairasta lastaan kotona tarpeeksi pitkään töiden vuoksi.

Tästä on kyse Päiväkotihoidossa olevat lapset sairastavat jopa sata päivää vuodessa.

Sairastamiseen vaikuttavat suuret ryhmäkoot sekä oireilevana päivähoitoon palaaminen.

Päiväkodeissa tartunnoilta suojaudutaan käsihygienian avulla.

Syksyn flunssa-aallot ovat pian ovella. Taudit leviävät tehokkaasti siellä, missä ihmiset kokoontuvat.

Etenkin päiväkotien aloitus näkyy lastenlääkärin vastaanotolla alkusyksystä.

– Pienillä lapsilla yleisimpiä ovat tavalliset virusflunssat, mahataudit sekä jälkitautina välikorvatulehdukset, arvioi lastentautien erikoislääkäri Tero Kontiokari lääkärikeskus Mehiläisestä.

Alle kolmevuotias voi sairastaa jopa kymmenen flunssaa vuosittain. Suurin osa niistä paranee itsestään kahden viikon sisällä.

Päiväkodeissa räkätaudit leviävät kuitenkin yhteisten lelujen ja leikkien myötä muihin lapsiin. Aivastelu aiheuttaa tartuntavaaran parin metrin etäisyydelle. Päiväkodin aloittavalla lapsella jopa puolen vuoden sairastelukierre voi olla normaalia.

– Infektioiden määrä yleensä vähenee noin viiden vuoden iässä vastustuskyvyn parantuessa.

Päiväkotilapsi sairastaa eniten

Päiväkotien suuret ryhmäkoot altistavat selvästi pienet lapset infektioille. Päiväkotihoidossa oleva alle kaksivuotias lapsi sairastaa tutkimusten mukaan (siirryt toiseen palveluun) noin sata päivää vuodessa erilaisia infektio-oireita. (Terveyskirjasto)

Ero on huima verrattuna kotihoidossa oleviin lapsiin. Heistä alle kaksivuotiaille sairauspäiviä kertyy keskimäärin noin 40 vuodessa.

– Tämä on valitettava totuus, jonka korjaaminen olisi hyvin yksinkertaista.

Sairastelukierteet johtuvat Kontiokarin mukaan pitkälti siitä, että päiväkotiin mennään liian aikaisin nuhaisena ja yskivänä. Tällöin taudit tarttuvat seuraavaan lapseen.

Allinpuiston päiväkotiin syksyn pahin flunssa-aalto ei ole vielä iskenyt. Paulus Markkula

– Päiväkotijärjestelmää ei kuitenkaan ole luotu lasten infektiosairastavuutta ajatellen.

Lapsen tulisi siis toipua kotona ainakin yhden oireettoman päivän ajan ennen päivähoitoon palaamista.

Oululaisen Allinpuiston päiväkodin varajohtaja Auli Kankaan mukaan lapset opetetaan päivähoidon alkutaipaleelta lähtien käsienpesurutiineihin. Myös vanhemmille annetaan opastusta, sillä käsihygienian tulee muodostua päivittäiseksi rutiiniksi.

Kankaan mukaan lapset opittavat hygieniarutiinit nopeasti hoitajien ja aikuisten esimerkistä. Vanhempia joudutaan kuitenkin joskus muistuttelemaan riittävästi toipumisajasta.

– Joskus joudumme tukemaan vanhempia siinä, että lapsi tuodaan takaisin päivähoitoon vasta silloin, kun osallistuminen normaaliin toimintaan on mahdollista.

Joka viides flunssa poikii jälkitaudin

Päiväkotilasten runsas sairastaminen tulee yhteiskunnalle kalliiksi. Esimerkiksi flunssan jälkitautina usein sairastettavien korvatulehdusten hoito maksaa yhteiskunnalle noin 117 miljoonaa euroa vuodessa. (siirryt toiseen palveluun) (Oulun kaupunki)

Samalla lisääntyy antibioottikuurien käyttö.

– Alle kolmevuotiailla joka neljäs viides flunssa tuo tullessaan jälkitautina korvatulehduksen, joka vaatii lääkärikäynnin ja usein antibioottihoidon, Tero Kontiokari kertoo.

Lapsena saatujen antibioottihoitojen on arveltu olevan riski myöhemmille suolistosairauksille.

Oululaisen Allinpuiston päiväkodin varajohtaja Auli Kankaan mukaan käsienpesuun kiinnitetään huomiota päiväkotihoidon ensimmäisistä päivistä lähtien. Paulus Markkula

Siksi päiväkotien sairastavuutta on koetettu vähentää jo pitkään. Sosiaali- ja terveysministeriö on vuodesta 2005 suositellut hygienian tehostamista (siirryt toiseen palveluun) kaupungeille ja kunnille.

Oulussa on vuodesta 2011 alkaen ollut käytössä malli, jossa päiväkodit laativat itse hygieniasuunnitelmansa. Hygieniasuunnitelma ohjaa muun muassa siivouskäytäntöjä ja lelujen puhtaudesta huolehtimista.

– Tärkein toimenpide infektioiden ehkäisemisessä on ehdottomasti käsienpesu, Auli Kangas kertoo.

Jälkitaudit kuriin

Sairastumista on mahdotonta välttää kokonaan. Esimerkiksi flunssapotilas alkaa tartuttaa jo ennen oireiden alkamista. Lapsena sairastetut infektiot luovat myös suojaa tulevia tartuntoja vastaan.

– Jos näitä viruksia ei kohtaa päiväkoti-iässä niin ne ovat vastassa kouluiässä tai vieläkin myöhemmin, Tero Kontiokari kertoo.

Jälkitautien, kuten korvatulehdusten välttäminen sen sijaan kannattaa. Alle kolmevuotiaalle flunssat poikivat huomattavasti useammin jälkitauteja vasta kehittymässä olevan puolustusjärjestelmän vuoksi.

Entä miten on päiväkodin henkilökunnan laita - sairastavatko myös he enemmän kuin muut?

– Usein päinvastoin. Kun lapsi yskii jatkuvasti päin, niin vasta-ainetasot pysyvät korkeina, Kontiokari kertoo.

Auli Kangas vahvistaa lääkärin huomion.

– Meihin päiväkodissa työskenteleviin ei kyllä tunnu tarttuvan mikään tauti, hän nauraa.